Nia yn hapus i rannu llwyfan yr Urdd gyda'r genedl - North Wales Live
Nia yn hapus i rannu llwyfan yr Urdd gyda'r genedl
Y DDARLLEDWRAIG boblogaidd Nia Roberts fydd yn tywys gwylwyr S4C drwy holl weithgareddau a hwyl Eisteddfod yr Urdd, a gynhelir yn Felindre ar gyrion Abertawe yr wythnos hon.
EISTEDDFOD YR URDD ABERTAWE A'R FRO 2011
Nos Yfory 8.30pm, S4C. Llun – Gwener, darllediadau cynhwysfawr o 10am. English subtitles. www.s4c.co.uk/urdd
Mae Nia, sy'n dod o Ynys Môn yn wreiddiol, wedi hen arfer â pharatoi ar gyfer Eisteddfodau lu, boed fel perfformiwr yn ei hieuenctid, fel cyflwynwraig brofiadol o'r Maes ac yn fwy diweddar, fel mam i Eisteddfodwyr ifanc. Yn ferch i'r actor adnabyddus J O Roberts roedd diwylliant, y celfyddydau ac eisteddfota yn rhan ganolog o'i bywyd ers y dyddiau cynnar.
"Roeddwn yn lwcus fy mod wedi fy magu ar aelwyd yn Y Benllech lle'r oedd diwylliant a'r celfyddydau yn rhan annatod o fywyd. Roedd fy nhad a fy mam, y naill yn actio a'r llall yn canu, byth a hefyd ar eu ffordd i bractis côr neu ymarfer drama ac yna i berfformiad mewn theatr neu gyngerdd. Rwyf wedi etifeddu'r brwdfrydedd a'u diddordeb yn y celfyddydau," eglura Nia, a oedd hefyd yn gystadleuydd brwd yn adrodd, actio, canu a chanu cerdd dant yn Eisteddfodau'r Urdd pan oedd yn ifanc.
"Allwn i byth fyw heb gerddoriaeth ac mae cerdd dant yn rhywbeth dwi'n ei fwynhau'n fawr. Mi ges fy nghyflwyno iddo yn ifanc a fy nysgu yn drylwyr gan feistres yn y grefft, Haf Morris.
"Mae'n apelio ataf oherwydd ei fod yn cyfuno cerddoriaeth gyda'r hoffter sydd gen i o eiriau. Mae o'n ffordd o gyfleu barddoniaeth o'r newydd, rhoi dimensiwn arall i gerdd, fel bod rhywun yn gallu clywed a theimlo rhywbeth gwahanol wrth glywed y gerdd yn cael ei chanu.
"Dwi bellach yn gweld yr un brwdfrydedd yn fy mhlant fy hun wrth iddyn nhw fynd ati i baratoi at eisteddfodau cylch a sir a chenedlaethol yr Urdd… dysgu geiriau, dysgu nodau, cofio lliwio, cofio gwenu a'r wers bwysicaf un, dysgu derbyn penderfyniad beirniad yn rhadlon. Mae'r cyfan, fel mae eu Taid yn eu hatgoffa, yn arfogaeth dda ar gyfer bywyd!" meddai Nia, sy'n byw ger Y Bont-faen gyda'i gr Geraint a'i dwy ferch, Nel a Cesia.
"Dwi'n edrych ymlaen yn arw at wythnos Eisteddfod yr Urdd bob blwyddyn a tydi eleni ddim yn eithriad. Ac fe fydd 'na fwy o ddarlledu eleni nag erioed o'r blaen ar S4C wrth i ni ddilyn y cystadlu yn ystod y dydd a gyda'r nos."
Bydd modd gwylio darllediadau cynhwysfawr a di-dor o Eisteddfod yr Urdd Abertawe a'r Fro 2011 ar S4C, ac ar- lein, gydol yr wythnos. Yn ymuno â Nia bydd nifer o gyflwynwyr poblogaidd a fydd yn cyflwyno gwledd o ganu ac adloniant i ddathlu talent Cymru.
Bydd Alex Jones, sy'n wreiddiol o Rydaman ac sydd bellach yn un o wynebau mwyaf cyfarwydd teledu ym Mhrydain wrth y llyw yn y cyngerdd agoriadol nos yfory. Yn cymryd rhan bydd seren Phantom of the Opera yn y West End, John Owen Jones, Cerys Matthews, Shaheen Jafargholi, Rapsgaliwn ac enillydd Ysgoloriaeth Bryn Terfel 2010, Elgan Llr Thomas.
Meddai Alex: "Dwi'n edrych 'mlaen yn fawr at gymryd rhan yn y cyngerdd ac mae'n fraint cael fy ngwahodd i arwain noson o dalentau lleol a chenedlaethol. Mae'r Urdd yn chwarae rhan bwysig iawn ym mywydau plant a phobl ifanc Cymru ac yn allweddol i feithrin sgiliau perfformio ac i fagu eu hyder. Fe fues i'n gystadleuydd brwd ar lwyfan y 'Steddfod yn cystadlu yn y dawnsio gwerin, dawnsio disgo, cân actol a phartïon canu ac yn mwynhau mynychu Eisteddfodau'r Urdd ym mhob cwr o Gymru."
Hefyd yn ymuno yn y bwrlwm o un o wyliau celfyddydol ieuenctid mwyaf Ewrop bydd Morgan Jones, Lowri Morgan, Mari Lovgreen, Mari Grug, Heledd Cynwal a Trystan Ellis- Morris.
Bafta winning presenter Nia Roberts, originally from Anglesey, is looking forward to presenting extensive and uninterrupted coverage of the 2011 Urdd Eisteddfod in Swansea on S4C, and online, throughout the half-term week. The channel's coverage from the youth festival, held in Felindre on the outskirts of the city, begins with the Eisteddfod Gala Opening Concert tomorrow night. Alex Jones, face of the One Show on BBC 1, will present a combination of music, dance and entertainment from the best Welsh performers.